Source: http://www.europarl.europa.eu/doceo/document/TA-8-2015-0145_MT.html
Timestamp: 2020-01-22 00:24:32+00:00
Document Index: 202425

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2013: L-Awtorità Ewropea tal-Assigurazzjoni u l-Pensjonijiet tax-Xogħol (EIOPA) - L-Erbgħa, 29 ta' April 2015
Proċedura : 2014/2121(DEC)
Ċiklu relatat mad-dokument : A8-0096/2015
442k 98k
Kwittanza 2013: L-Awtorità Ewropea tal-Assigurazzjoni u l-Pensjonijiet tax-Xogħol (EIOPA)
1.Deċiżjoni tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2013 (2014/2121(DEC))
– wara li kkunsidra l-kontijiet annwali finali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2013,
– wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2013, flimkien mat-tweġibiet tal-Awtorità(1),
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A8-0096/2015),
1. Jagħti l-kwittanza lid-Direttur Eżekuttiv tal-Awtorità Ewropea tal-Assigurazzjoni u l-Pensjonijiet tax-Xogħol għall-implimentazzjoni tal-baġit tal-Awtorità għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea tal-Assigurazzjoni u l-Pensjonijiet tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
(1) ĠU C 442, 10.12.2014, p. 174.
(2) ĠU C 442, 10.12.2014, p. 174.
(5) ĠU L 331, 15.12.2010, p. 48.
2.Deċiżjoni tal-Parlament Ewropew tad-29 ta' April 2015 dwar l-għeluq tal-kontijiet tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2013 (2014/2121(DEC))
1. Jinnota li l-kontijiet annwali finali tal-Awtorità Ewropea tal-Assigurazzjoni u l-Pensjonijiet tax-Xogħol huma kif annessi mar-rapport tal-Qorti tal-Awdituri;
2. Japprova l-għeluq tal-kontijiet tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Awtorità Ewropea tal-Assigurazzjoni u l-Pensjonijiet tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
3.Riżoluzzjoni tal-Parlament Ewropew tad-29 ta' April 2015 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2013 (2014/2121(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2013,
A. billi, skont ir-rapporti finanzjarji tagħha, il-baġit finali tal-Awtorità Ewropea tal-Assigurazzjoni u l-Pensjonijiet tax-Xogħol ("l-Awtorità") għas-sena finanzjarja 2013 kien jammonta għal EUR 18 767 470, li jirrappreżenta żieda ta' 19,88 % meta mqabbel mal-2012, u dan minħabba li l-Awtorità ġiet stabbilita dan l-aħħar,
B. billi l-Qorti tal-Awdituri, fir-rapport tagħha dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2013 ("ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Awtorità huma affidabbli u li t-tranżazzjonijiet ta' bażi huma legali u regolari,
1. Jinnota mir-rapport tal-Qorti li fir-rigward ta' tliet kummenti li saru fir-rapport tal-Qorti tal-2011, ittieħdu azzjonijiet korrettivi u issa fir-rapport tal-Qorti huma mmarkati bħala "Ikkompletata"; jinnota, barra minn hekk, li għat-tliet kummenti li saru fir-rapport tal-Qorti tal-2012, ittieħdu azzjonijiet korrettivi u issa kumment wieħed huwa mmarkat bħala ''Ikkompletat'', wieħed bħala ''Mhux applikabbli'' u wieħed bħala ''Pendenti'';
— din saħħet il-kapaċità ta' appoġġ fil-qasam tal-akkwist fil-livell korporattiv, permezz ta' definizzjoni ċara tar-rwoli u r-responsabbiltajiet kemm għall-uffiċjali fil-qasam tal-akkwist u kemm għall-persunal operattiv, kif ukoll permezz ta' taħriġ varjat dwar l-akkwist għall-kategoriji rilevanti kollha tal-persunal;
— adottat regoli dwar il-ġestjoni tal-kunflitti ta' interessi li ġew riveduti skont il-Linji Gwida tal-Kummissjoni dwar il-Prevenzjoni u l-Ġestjoni tal-Kunflitti ta' Interessi għall-Aġenziji Deċentralizzati tal-UE;
— ġeddedt il-websajt tagħha bl-għan li ttejjeb it-trasparenza u l-aċċessibbiltà tal-informazzjoni provduta;
— ġew ippubblikati s-CVs tal-membri tal-Bord Maniġerjali u d-dikjarazzjonijiet tal-interessi tal-President u d-Direttur Eżekuttiv;
Jistieden lill-Awtorità tippubblika wkoll id-dikjarazzjonijiet tal-interessi tal-membri tal-Bord Maniġerjali kif ukoll tal-Bord tas-Superviżuri;
3. Jinnota bi tħassib li l-livell tal-approprjazzjonijiet impenjati riportati, li kien ta' 28 %, kien wieħed għoli, speċjalment fir-rigward tat-Titolu II li kellu livell ta' 30 %, u t-Titolu III li kellu livell ta' 85 %, u li dan juri li kien hemm żieda meta mqabbel mas-snin ta' qabel;
4. Jirrikonoxxi li r-riporti rriżultaw mill-pjan ta' implimentazzjoni u ta' strateġija pluriennali għall-IT u mill-kuntratti speċifiċi għal servizzi li kellhom jiġu pprovduti fl-2014; jirrikonoxxi, barra minn hekk, li l-impenji relatati huma legali, regolari kif ukoll stmati tajjeb skont ir-rati ta' kanċellazzjoni baxxi għar-riporti mill-2012;
5. Jaqbel bis-sħiħ mal-osservazzjoni li għamlet il-Qorti li l-livell li bih l-approprjazzjonijiet tal-2013 intużaw biex ikopru attivitajiet tal-2014 imur kontra l-prinċipju baġitarju tal-annwalità; jistieden lill-Awtorità tinforma lill-awtorità ta' kwittanza dwar l-azzjonijiet li ser tieħu biex tnaqqas l-ammont ta' riporti;
6. Jinnota li ma kienx hemm kummenti fir-rapport tal-Qorti dwar il-proċeduri ta' reklutaġġ tal-Awtorità;
7. Jieħu nota mir-rapport tal-Qorti li matul l-2013 il-Bord Maniġerjali adotta s-sittax-il Standard ta' Kontroll Intern (ICS); jaċċerta li l-implimentazzjoni tal-ICS hija mmarkata li għadha għaddejja abbażi tal-pjan ta' azzjoni miftiehem mas-Servizz ta' Awditjar Intern (IAS) tal-Kummissjoni;
8. Jiddispjaċih li l-impenji legali tal-Awtorità mhux dejjem ġew awtorizzati minn uffiċjali b'delega xierqa u ma kinux konsistentement preċeduti minn impenn baġitarju awtorizzat b'mod xieraq. ifakkar lill-Awtorità li huwa fundamentali li jkun hemm konformità maċ-ċirkwiti finanzjarji kif definit fir-Regolament Finanzjarju; jirrikonoxxi li ttieħdu miżuri korrettivi sabiex jindirizzaw dawn in-nuqqasijiet u jistieden lill-Awtorità tinforma fid-dettall lill-awtorità ta' kwittanza dwar ir-riżultati ta' dawk l-azzjonijiet b'rabta mal-ġestjoni taċ-ċirkwiti finanzjarji;
9. Jirrikonoxxi mill-Awtorità li fl-2013 l-IAS wettaq rieżami limitat tal-implimentazzjoni tal-ICS, li rriżulta mill-Pjan ta' Awditjar Strateġiku kif ukoll mill-valutazzjoni tar-riskju preċedenti tal-IAS;
10. Jinnota li b'segwitu għar-rieżami, l-Awtorità ħejjiet pjan ta' azzjoni sabiex tindirizza l-għoxrin rakkomandazzjoni identifikati mill-IAS, u li tlieta minnhom kienu mmarkati bħala ''Importanti Ħafna''; jirrikonoxxi li l-IAS iqis li l-pjan ta' azzjoni se jindirizza r-riskji identifikati b'mod adegwat u se jtaffihom jekk jiġi implimentat kif ippjanat;
11. Jinnota mill-Awtorità li l-IAS segwa l-implimentazzjoni tar-rakkomandazzjonijiet preċedenti tiegħu, u li fil-31 ta' Diċembru 2013 la kien hemm rakkomandazzjonijiet kritiċi u lanqas importanti ħafna li għadhom pendenti;
12. Ifakkar li l-Parlament kellu rwol ewlieni fl-isforzi biex titwaqqaf Sistema Ewropea ta’ Superviżjoni Finanzjarja (SESF) ġdida u komprensiva wara l-kriżi finanzjarja, u fil-ħolqien, bħala parti minn din is-sistema, tal-Awtorità fl-2011;
13. Jinnota l-kumment tal-Kummissjoni fir-rapport reċenti tagħha dwar il-ħidma tal-Awtoritajiet Superviżorji Ewropej (ASE) u tas-SESF, li jgħid li l-ASE, minkejja l-kundizzjonijiet diffiċli, stabbilixxew malajr organizzazzjonijiet li jiffunzjonaw tajjeb u li, b'mod ġenerali, issodisfaw il-varjetà wiesgħa ta' kompiti li għandhom, għalkemm iffaċċjaw talbiet dejjem akbar b'riżorsi umani limitati;
14. Jenfasizza li r-rwol tal-Awtorità biex ikun promoss reġim superviżorju komuni fis-Suq Uniku kollu huwa essenzjali biex jiġi żgurat settur tal-assigurazzjoni u l-pensjonijiet aktar integrat, effiċjenti u sikur fl-Unjoni, u b’hekk jikkontribwixxi għall-irkupru ekonomiku u għall-ħolqien ta’ impjiegi u tkabbir fl-Ewropa, kif ukoll biex jiġu evitati kriżijiet futuri fis-settur finanzjarju;
15. Jirrikonoxxi li s-SESF għadha fi stadju ta' twaqqif u jenfasizza li l-kompiti diġà mogħtija lill-Awtorità, kif ukoll il-kompiti futuri previsti fil-ħidma leġiżlattiva li għaddejja, jeħtieġu livell adegwat ta' persunal u ta' baġit li jippermettu superviżjoni ta' kwalità għolja; jenfasizza li għandha dejjem tiġi kkunsidrata bir-reqqa l-ħtieġa li jiġu kkombinati kompiti addizzjonali ma’ riżorsi addizzjonali; jenfasizza, madankollu, li kull żieda potenzjali fil-mezzi tagħha għandha tkun preċeduta minn sforzi ta' razzjonalizzazzjoni adegwati kull fejn hu possibbli u/jew ikkomplimentata minnhom; jiġbed l-attenzjoni fuq ir-rwol koordinatur tal-Awtorità u l-ħtieġa li tikkoopera mill-qrib mal-awtoritajiet superviżorji nazzjonali biex tissodisfa l-mandat tagħha;
16. Jenfasizza li, minħabba r-riżorsi limitati tagħha, l-Awtorità jeħtiġilha żżomm strettament mal-kompiti assenjati lilha mill-Parlament u mill-Kunsill; jissottolinja l-fatt li l-Awtorità għandha twettaq dawn il-kompiti kompletament, imma li m'għandhiex tfittex li tmur lil hinn mill-mandat tagħha, u li jeħtiġilha tibqa' indipendenti; jiġbed l-attenzjoni fuq il-fatt li l-Awtorità għandha tikkontrolla l-ħtieġa li tfassal linji gwida u rakkomandazzjonijiet;
17. Jenfasizza li l-Awtorità għandha tisfrutta kompletament is-setgħat tagħha fil-qasam tal-ħarsien tal-konsumatur li huma mogħtija lilha bis-saħħa tal-mandat tagħha; jenfasizza li, f'dan il-qasam, l-Awtorità għandha tikkoordina l-azzjoni tagħha aktar mill-qrib mal-ASE permezz tal-Kumitat Konġunt;
18. Jikkonkludi li l-arranġament ta' finanzjament imħallat tal-Awtorità hu inflessibbli, ta' piż u theddida potenzjali għall-indipendenza tagħha; jistieden għaldaqstant lill-Kummissjoni, jekk il-valutazzjoni tal-Kummissjoni tagħti prova, tipproponi sal-2017 sistema ta' finanzjament għall-Awtorità li tkun ibbażata biss fuq l-introduzzjoni ta' tariffi mill-parteċipanti fis-suq, jew abbażi tal-kumbinazzjoni ta' tariffi mill-parteċipanti fis-suq b'finanzjament bażiku minn linja baġitarja separata tal-baġit ġenerali tal-Unjoni;
19. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu tad-29 ta' April 2015(1) dwar il-prestazzjoni, il-ġestjoni finanzjarja u l-kontroll tal-aġenziji.